ไทยรีลั่นปีนี้ล้างขาดทุน4พันล้านเกลี้ยง
ไทยรี มั่นใจปีนี้ล้างขาดทุนจากสินไหมน้ำท่วมเกลี้ยงพอร์ต 4,000 ล้านบาท พลิกกำไรคืนผู้ถือหุ้น
27 เม.ย. 2555

ไทยรี มั่นใจปีนี้ล้างขาดทุนจากสินไหมน้ำท่วมเกลี้ยงพอร์ต 4,000 ล้านบาท พลิกกำไรคืนผู้ถือหุ้น
นายสุรชัย ศิริวัลลภ ประธานเจ้าหน้าที่บริหาร บริษัท ไทยรับประกันภัยต่อ (ไทยรี) กล่าวว่า ปี 2555 นี้ บริษัทจะมีผลขาดทุนอีกประมาณ 4,000-4,100 ล้านบาท จากการจ่ายค่าสินไหมทดแทนน้ำท่วมใหญ่ปี 2554 ซึ่งตามแผนที่เสนอผู้ถือหุ้นจะล้างขาดทุนได้ในปี 2555 นี้
ทั้งนี้ บริษัทต้องรับผิดชอบค่าสินไหมทดแทนเองทั้งหมด 1.2 หมื่นล้านบาท ซึ่งได้นำกำไรสะสมที่มีอยู่กว่า 3,000 ล้านบาทออกมาจ่ายสินไหม และมีผลขาดทุน 1,400 ล้านบาทในปีที่ผ่านมา ทำให้เหลือที่ต้องบันทึกขาดทุนในปีนี้ 4,000-4,100 ล้านบาท
สำหรับที่บริษัทมั่นใจว่าจะสามารถล้างขาดทุนจำนวนดังกล่าวในปีนี้ได้ทั้งหมด จะมาจากรายได้ของบริษัทที่ตั้งเป้าหมายยอดขายไว้ที่ 6,300 ล้านบาท เพิ่มขึ้น 10% จากปีที่ผ่านมา และกำไรจากบริษัทลูกที่มีแนวโน้มเพิ่มขึ้นอย่างต่อเนื่อง
“เน้นออกแบบประกันภัยใหม่ๆ ที่ขายร่วมกับบริษัทประกันภัยอื่นๆ และมีสัญญาว่าจะต้องส่งประกันต่อให้เราอย่างน้อย 50% ซึ่งเป็นธุรกิจที่มีความเสียหายประมาณ 40% เท่านั้น เช่น ประกันสินเชื่อที่มีสัญญาระยะยาว 9 ปี เบี้ยเข้ามาแล้ว 1 หมื่นล้านบาท” นายสุรชัย กล่าว
มีการวิเคราะห์เบื้องต้นว่าปี 2556 ไทยรีจะมีกำไรประมาณ 800-900 ล้านบาท โดยประเมินจากส่วนต่างกำไรจากการขายหุ้นในปี 2555 และยอดขายใหม่ในปี 2556 ที่คาดว่าจะเพิ่มขึ้นอีก 10% ซึ่งจะสามารถกลับมาจ่ายเงินปันผลให้กับผู้ถือหุ้นได้จากผลการดำเนินงานของปี 2556 โดยที่ผ่านมาไทยรีมีผลตอบแทนต่อส่วนผู้ถือหุ้นอยู่ที่ 20% มาตลอด 
วันที่ 26 เม.ย. 2555 หุ้นไทยรีปิดที่ 4.14 บาท เพิ่มขึ้น 0.12 บาท ปริมาณการซื้อขาย 22.26 ล้านหุ้น